google/wiki40b huggingface dataset:
Valter Rand

Valter Rand (eesnime rööpkuju: Walter ; 11. juuni 1914 Narva – 16. august 1994 Huntsville'i lähedal, Ontario, Kanada) oli Eesti tehnikateadlane ja ajaloolane.

Elulugu

Lõpetas 1932 Tallinna Linna Poeglaste Humanitaargümnaasiumi ja 1941 TTÜ ehitusinsenerina; inseneriteaduste doktor. (1943, Karlsruhe Tehnikaülikool), väitekiri "Die Sturzbettausbildung bei lotrechten Abstürzen und bei Anwendung einer rechteckigen Endschwelle". 1942–44 teadur ja stipendiaat Karlsruhe Tehnikaülikooli vesiehituse laboris, 1945–51 projekteeriv insener ehitusfirmas Maurice Delens Entreprise Brüsselis, 1951–53 teadur Iowa Ülikoolis, 1953–56 New Yorgi Ülikoolis, 1956–81 New Yorgi Linnaülikoolis, aastast 1968 professor, 1981 – emeriitprofessor. Osalenud mitme USA vesiehitise rajamises.

Teadustöö

Uurimisvaldkonnad: vesiehitus, tehniline mehaanika, hüdraulika, pinnamehaanika, vesi-, süva- ja sadamarajatiste konstruktsioonid. Diversiteedi teooria loojaid, globaaleestluse idee kandja ja tutvustaja, töid erialadevahelise mõtlemise ja eestluse kohta. 25 teadustrükist.

Isiklikku

Valter Rand oli Hidegard Rand Maricqi vend.
Tagalogikeelne Vikipeedia

Tagalogikeelne Vikipeedia (tagalogi keeles Wikipediang Tagalog) on Vikipeedia tagalogikeelne versioon.
Tagalogikeelne Vikipeedia sai alguse 1. detsembril 2003, esimene artikkel loodi 25. märtsil 2004.
Seal on 75592 artiklit, millega see on artiklite arvult 73. keeleversioon.
Diego Castro

Diego Castro Giménez (sündinud 2. juulil 1982 Pontevedras) on Hispaania jalgpallur. Ta mängib Austraalia kõrgliiga klubis Perth Glory vasaku äärepoolekaitsja positsioonil. Ta on klubi meeskonna kapten.
Ta alustas karjääri kodulinnas Hispaania kolmanda liiga klubis Pontevedra. 2003. aastal liitus ta Hispaania kõrgliiga klubiga Málaga, mängides põhiliselt klubi duubelmeeskonnas. 2006. aastal liitus ta Hispaania esiliiga klubiga Sporting de Gijón, kellega mängis kaks hooaega Hispaania esiliigas ja seejärel kolm hooaega kõrgliigas. Kõige edukam oli hooaeg 2009–10, kui ta lõi liigas kümme väravat. 2009. aastal valiti ta Sporting de Gijóni hooaja parimaks mängijaks. 2011. aastal liitus ta teise Hispaania kõrgliiga klubiga, Getafe, kus mängis neli hooaega.
2015. aastal suundus Castro esmakordselt välisklubisse, liitudes Perth Gloryga. Esimesel kahel hooajal lõi mõlemal korral liigas 13 väravat ja valiti mõlemal hooajal liiga sümboolsesse koosseisu. 2018–19 võitis ta Perth Gloryga A-League'i põhihooaja ja ta valiti taas liiga hooaja sümboolsesse koosseisu. Aastatel 2016, 2017 ja 2019 valiti ta Perth Glory aasta parimaks mängijaks ning hooajal 2015–16kogu liiga parimaks mängijaks.
Tema isa Fernando Castro Santos on töötanud mitu aastakümmet jalgpallitreenerina.
Kuuskantvõti

Kuuskantvõti (ka allenvõti) on tööriist selliste poltide ja kruvide keeramiseks, mille peas on kuusnurkne süvend.
Kuuskantvõtmetel on alternatiivsete lahendustega (nt traditsiooniliste kruvikeerajatega) võrreldes mitu eripära. Nad on suhteliselt kerged ja nende tootmine on odav, seepärast pakitakse need tihti komplekti koos kokkupandava mööbliga. Kruvi või poldi kontaktpinnad on kahjustuste eest kaitstud ning kontaktpindu on kuus – rohkem kui enamiku teiste lahenduse korral. Võtit saab kasutada ka peata või väga väikese peaga kruvide keeramiseks, samuti saab vastavalt vajadusele tarvitada võtme eri otsi. Teisalt on tööriista nurgad väga nürid ja kalduvad kergesti kuluma, ehkki kulunud osa mahalihvimise järel töötab võti taas. Ka vigastatud peaga (nt ümardunud süvendinurkadega) kruvisid on võtmega raske keerata.
Säilinud dokumentide põhjal on alust uskuda, et kuuskantvõtmed leiutati juba 1860.–1890. aastatel, kuid vastavad kruvid jõudsid seeriatoomisse alles 1910. aasta paiku. 19. sajandi teisel poolel võeti USAs terve rida patente analoogsetele lahendustele, kus kasutati kolm- ja nelinurkseid süvendeid ja võtmeid, kuid nende tootmiseni siiski ei jõutud. Nelinurkse süvendiga kruvide tootmist alustas 1908. aastas Kanadas Ontario provintsis P. L. Robertson, kes oli tootmismeetodit täiustanud ja selle patentinud. 1909–10 patenteeris meetodi kruvide tootmiseks ameeriklane William G. Allen. Arvatavasti polnud ta esimene kuuekandiliste süvendite väljamõtleja, kuid ta jõudis esimesena patendi ja tootmiseni.
Ehkki inglise keeles on nimetus Allen key levinud, on Allen USAst Connecticuti osariigist pärit ettevõtte Allen Manufacturing Company kaubamärk, mis pärineb ligikaudu 1910. aastast ja mille praegune omanikfirma Apex Tool Group võitleb aktiivselt nime üldistatud kasutuse vastu.
Paul Nipkow

Paul Julius Gottlieb Nipkow (22. august 1860 Lauenburg – 24. august 1940 Berliin) oli saksa leidur.
Ta leiutas ja patenteeris 15. jaanuaril 1885 Nipkow' ketta.
Kaupmehe tänav

Tänava nimed

Teadaolevalt on selle tänava vanimad nimed Kaupmehe tänav (Kaufmannstrasse) (1804) ehk Vene kaupmehe tänav (1820) seal elanud vene kaupmehe järgi ja Stolzenwaldi tänav (Stolzenwaldstrasse) (1809) sealse majaomaniku ja kaupmehe Christoph Stolzenwaldi järgi, kes avas sellel tänaval restorani. Ühel korral on tänava kohta kasutatud ka nime Podosinsche Strasse (Podosini tänav), 1846, tõenäoliselt samuti mõne sealse majaomaniku järgi.
Kui Vennastekogudus rajas Kaupmehe 18 oma palvela, siis hakati tänavat nimetama ka Bethausstrasse (1873) (Palvela tänav) ja eesti keeles Lugemise uulits (1883) (lugemiste ehk palvetundide järgi).
Kaupmehe tänava nimi fikseeriti ametlikult 1882. aastal.
25. septembrist 1959 kuni 3. augustini 1990 oli see tänav Hans Pöögelmanni tänav ehk Pöögelmanni tänav.
Tootsi kultuuri- ja spordikeskus

Tootsi kultuuri- ja spordikeskus on asutus Pärnu maakonnas Põhja-Pärnumaa vallas Tootsi asulas. Asutuse juhataja on Gennadi Ennok.
Anharskaja

Ajalugu

Linnaosa kohal asus varem Małoje Scikleva küla. See liideti Minskiga aastal 1931, ent aastal 1934 liideti küla maad taas Minski rajooniga. Uuesti liideti küla Minskiga aastal 1981. 
Anharskaja esimeses mikrorajoonis algasid ehitustööd aastal 1965 ja lõppesid aastal 1970; hiljem rajati sinna veel individuaalelamute kvartal. Teine mikrorajoon rajati aastatel 1974–1981. Kolmas ja neljas mikrorajoon ehitati aastatel 1982–1989. Viimasena rajatud viies mikrorajoon valmis XX sajandi lõpus ja XXI sajandi alguses. Sinna rajati 6–12-korruselisi individuaalprojektide järgi ehitatud telliskivihooneid.
Siim Aimla

Siim Aimla (sündinud 1. novembril 1974) on eesti muusik, koorijuht ja muusikapedagoog.
Siim Aimla õppis 1982–1993 Tallinna Muusikakeskkoolis ja 1993–1995 Eesti Muusikaakadeemias.
Üks tema õpilasi saksofoni alal on olnud Kristjan Mazurtšak.

Isiklikku

Siim Aimla on Priit Aimla poeg.
Siim Aimla on kolme lapse isa.
Karl von Brevern

Alexander Hermann Karl von Brevern (24. september 1880 Viru kreis – 7. detsember 1943 Saksamaa) oli baltisaksa mõisnik ja riigitegelane.
Tema omanduses oli Jägala mõis.
Ta oli Tallinna kreisi talurahvaküsimuse komissar.
1910–1912 oli ta Tallinna-Tapa piirkonna rahukohtunik.
Ta oli IV Riigiduuma saadik Eestimaa kubermangust.
Katarsis

Katarsis (kreeka keeles κάθαρσις katharsis 'puhastumine') on emotsioonide puhastumine ja emotsionaalsete pingete maandamine kunsti abil või hinge puhastumine ja uuendumine elamuste mõjul.
Terminina kasutas seda sõna esimesena Aristoteles, pidades silmas tragöödia vaatajate hingelist õilistumist ja puhastumist etenduse põhjustatud elamuste tõttu.
Föderaalne Juurdlusbüroo

Föderaalne Juurdlusbüroo (FJB; inglise keeles Federal Bureau of Investigation, FBI ['efbi'ai]) on USA föderaalpolitsei osa, Ameerika Ühendriikide Justiitsministeeriumi põhiline juurdlusorgan.
FBI moto on "Fidelity, Bravery, Integrity" ('ustavus, vaprus, terviklikkus'). Moto on valitud nii, et selle lühend oleks samasugune kui kogu organisatsioonil.
FBI loomise aluseks olid USA justiitsministri Ameerika Ühendriikide Koodeksiga ettenähtud õigus määrata ametnikke Ameerika Ühendriikide vastaste kuritegude avastamiseks ning teised seadused, mis annavad FBI-le õiguse ja kohustuse uurida kuritegusid.
FBI asutas 1908 Charles Joseph Bonaparte. Esialgu kandis see nime Juurdlusbüroo (Bureau of Investigation). 1936 reorganiseeriti see Föderaalseks Juurdlusbürooks. Kõige rohkem, 48 aastat on FBI-d juhtinud Edgar Hoover.  FBI praegune peadirektor on Christopher A. Wray, kes astus ametisse 2. augustil 2017.
Praegu on FBI-l kõikidest USA föderaalseadusi täideviivatest organitest kõige suuremad juurdlusvolitused. FBI uurib üle 200 liigi föderaalkuritegusid. 31. augusti 2009 seisuga on FBI-l 13 249 koosseisulist ja 19 460 mittekoosseisulist töötajat. 2010. aastal oli FBI aastaeelarve umbes 7,9 miljonit USA dollarit. FBI peakorter asub Washingtonis spetsiaalselt sellele ehitatud hoones J. Edgar Hoover Buildingis.
Alates 1949. aastast levitab FBI kõige tagaotsitavamate kurjategijate nimekirja (FBI kümme kõige tagaotsitavamat põgenikku).

FBI vastuluurealane tegevus

2011. aastal paljastati FBI poolt Iisraeli kasuks teadus-tehnilist luuret teostanud USA teadlane Stewart Nozette, kes soovis süüdistuse kohaselt müüa miljonite dollarite eest Iisraelile infot Ühendriikide satelliiditehnoloogia ja muude sõjasaladuste kohta.
Kuressaare Veneküla

Veneküla kujutas endast algselt Kuressaare linna kõige vaesemat äärelinnaasumit.
Veneküla asus Sõrve turust põhja pool ning Tolli ja Pikast tänavast läänes. Linnaosa algseks tuumikuks on Kõver, Vete, Töökoja ja Vaikne tänav. Hiljem, maapinna kerkimise ja Põduste luha kuivendamise tulemusena on linnajagu laienenud lääne poole (osa Aia tänavast). Linnajao nimetus Vene (ehk haabjas) viitab tõenäoliselt kunagise Põduste suudmelahe kaldavallile asunud kalurite asumile, mis hiljem laienes Tori linnaosa suunas.
Star FM

Star FM on Eesti raadiojaam.
Star FMi hommikuprogrammi juhivad Allan Roosileht, Jürgen Pärnsalu ja Pille Minev. Ülejäänud saatejuhtide hulka kuuluvad Marko Lõhmus, Liis Lusmägi ja Meiko Kell.
Star FM on kuuldav Tallinnas ja Harjumaal sagedusel 96,6 MHz, Tartus ja Tartumaal sagedusel 99,4 MHz, Pärnus ja Pärnumaal 100,3 MHz, Haapsalus 92,9 MHz, Paides ja Kesk-Eestis 88,1 MHz, Võrumaal 103,2 MHz, Kuressaares sagedusel 93,3 MHz, Rakveres 92,2 MHz, Jõgeval 101,9 MHz, Viljandis sagedusel 89,3 MHz ja Valgamaal 102,8 MHz.
Meril Ümarik

Meril Ümarik (sündinud 24. detsembril 1976) on eesti sotsioloog ja haridusteadlane. Ta on Tallinna Ülikooli haridusteaduste instituudi õppejõud ja vanemteadur.
Ümarik kaitses 2015 Tallinna Ülikoolis doktorikraadi sotsioloogias teemal "Kutseharidusreformi poliitikate omaksvõtt postsovetlikus Eestis."  Tema teadustöö põhisuunad on haridussotsioloogia, haridusuuringud, kutseharidusuuringud, kutseharidusreformid ja õpetajate professionalism.
Sepa tänav (Tallinn)

Sepa tänav on tänav Tallinnas Põhja-Tallinna linnaosas Kopli asumis.
Tänav algab Kopli tänavalt ja Maleva tänavaga ristudes jätkub kahe haruna ja lõppeb tupiktänavana.
Sepa tänav sai nime 16. oktoober 1951.
Aadressil Sepa 6 tegutses septembrist 2009 kuni 28. septembrini 2015 supiköök, mille asutasid SA Sõbra Käsi ja Põhja-Tallinna sotsiaalhoolekande osakond. Asutus lõpetas majas tegevuse seetõttu, et Tallinn müüs Kopli liinid kinnisvaraarendajale, ning linna ja supikööki haldava sihtasutuse vaheline leping lõppes. Enne supikööki toimetasid hoones pood ja baar. Ehitist ehtis ka tänavasilt "Sepa 4". 25. novembril 2016 hoone lammutati.
Eurolines

Eurolines on Euroopa-siseseid kaugmaabussireise organiseeriv ettevõte; ühtlasi ka kaubamärk.
Ettevõtte peakontor asub Belgias Brüsselis.
Balti riikides kasutab kaubamärki Eurolines bussiettevõte LuxExpress.
Magadani oblast

Rahvastik

Oblasti põliselanikeks on eveenid ja jukagiirid. 1989. aastal oli oblasti rahvaarv 385 300. 2002. a. rahvaloenduse andmetel oli rahvaarv 182 726, millest venelasi oli 80,2% (146 511), ukrainlasi 9,89% (18 068), eveene 1,38% (2 257), valgevenelasi 1,19% (2 169) ja tatarlasi 1,1 % (2 006). 2009. aasta alguses oli oblasti rahvaarv 163 000. Rahvaarv oli 2010. aasta rahvaloenduse andmetel 156 996, kellest 84,1% (127 936) oli venelasi, 6,5% (9857) ukrainlasi, 1,7% (2635) eveene ja 0,9% (1415) tatarlasi. Jukagiire oli 71.

Majandus

Peamisteks majandusharudeks on maavarade (kuld, hõbe, tina, volfram, molübdeen, nafta, pruunsüsi) kaevandamine ja kalapüük.
Peeter Juhalain

Peeter Juhalain (kuni 1935. aastani Peeter Johanson) (15. märts 1904 Abja vald, Viljandimaa – 6. detsember 1984 Seabrook, New Jersey, Ameerika Ühendriigid) oli Eesti sõjaväelane (major).

Elukäik

Asus 1923. aastal Sõjakoolis õppima, lõpetas selle 29. augustil 1926 ja ülendati nooremleitnandiks. Suunati teenima 1. Soomusrongide rügementi. 1928. a. kandideeris ja osutus valituks lennukoolis avatud lendurite kursusele. Lõpetas selle 1930. aastal ning määrati teenima Üksikusse Lennuväedivisjoni nr 1. 1. septembril 1939 toodi üle Õhukaitse staabi sideülemaks.
1940. aasta sügisel, annekteeritud Eestis, jäeti P. Juhalain teenima Punaarmee 22. territoriaalse laskurkorpuse üksikusse lennueskadrilli. Pärast eskadrilliülema alampolkovnik Hans Kitveli arreteerimist 11. detsembril 1940 määrati ta uueks eskadrilliülemaks. Põgenes 27. juunil 1941 koos suure osa oma üksuse lenduritega sõjaväe Jägala suvelaagrist ning varjas end koos nendega metsas kuni Saksa vägede saabumiseni. Töötas seejärel Eesti Julgeolekupolitsei II B jaoskonna personali-osakonna ülemana.
1942. aastal oli ta üks esimesi Sonderstaffel Buschmanni teenistusse astunud vanemohvitsere. 1944. aastal oli 11. öiste pommituslennukite grupi adjutant. Pärast lennugrupi likvideerimist 21. oktoobril 1944  Heiligenbeilis Saksamaal määrati Eesti diviisi teenistusse.
Pärast II Maailmasõda elas Ameerika Ühendriikides.
Pelagius I

Paavstiks saamine

Pelagius I määrati paavstiks Bütsantsi keisri Justinianus I poolt ja pühitseti ametisse 16. aprillil 556.
Tema ametissepühitsemisel viibisid vaid kaks piiskoppi: Perugia piiskop Johannes ja Ferentino piiskop Bonus. Ostia piiskoppi esindas preester Andreas.
Pelagiuse ametissepühitsemine venis, kuna paljud vaimulikud kahtlustasid teda Vigiliuse surmas. Paavstiks saanuna vandus Pelagius piiblit ja risti hoides, et ta ei teinud Vigiliusele viga.

Poliitika

Pelagius I taastas Roomas korra. Ta kehtestas Roomas taas paavsti autoriteedi, kuna kümme aastat polnud paavst Roomas viibinud. Ta moodustas tribunalid.
Pelagiust abistas pankur Anastasius, kes kontrollis ja reorganiseeris paavsti rahandust ja muid varasid.

Suhted Itaalia piiskoppidega

Mitmed Põhja-Itaalia piiskopid taunisid Vigiliuse otsuseid kolme teoloogi (Theodoros Mopsuestiast, Theodoretos Cyrrusest ja Ibas Edessast) hukka mõistmiseks. Milano piiskop ja Aquileia piiskop Paulinus katkestasid osaduse Roomaga ning ekskommunitseerisid Bütsantsi eksarhi Narsese.
Pelagius I andis Narsesele korralduse tuua Põhja-Itaalia piiskopid vägisi Rooma jurisdiktsiooni alla, kuid Narses keeldus seda korraldust täitmast.

Suhted Gallia piiskoppidega

Gallias suhtuti Pelagiusesse vaenulikult ja teda süüdistati ketserluses. Neustria kuningas Childebert I saatis Pelagiuse juurde saadiku Rufinuse ja palus temalt ametlikku seisukohta paavst Leo I "Tome" kohta. Paavst kinnitas oma vastuses esimese nelja oikumeenilise kirikukogu otsuste tunnustamist. Ta rõhutas kuningale, et tema kohta käivad valesüüdistused ei põhjustaks skismat Gallias.
Pelagius saatis kirja ja palliumi Arles’i metropoliidile Sapaudusele. Ta kinnitas metropoliidi privileegid.

Kristlik eetika

Pelagius I mõistis hukka simoonia.
Ta abistas vaeseid ja näljahädalisi.
Ta andis lunaraha pantvangide vabastamiseks.

Kardinalid

Pelagius I ajast on teada 4 kardinali, sealhulgas hilisem paavst Johannes III.
Paavsti notar oli Valentinus.

Uus kirik

Pelagius I ajal alustati Rooma Santi Apostoli kiriku ehitamist.

Surm

Pelagius I suri 3. märtsil või 4. märtsil 561 Roomas ja maeti Rooma Peetri kirikusse. Ta oli esimene paavst pärast Johannes II-st, kes suri Roomas.
Paul Krigul

Paul Krigul (23. detsember 1910 Räpina vald (Räpina kihelkond) – 9. mai 1980 Viljandi) oli eesti muusikapedagoog, koorijuht ja organist.
Krigul lõpetas 1925 Räpina Põllumajandusgümnaasiumi. Seejärel õppis 1935–1940 Tartu Kõrgemas Muusikakoolis orelit. Töötas 1938–1939 Tartu Tööstus- ja Majanduskoolis õpetajana ning 1932–1942 Petseri Peetri koguduses organistina. 
Krigul oli 1942–1944 Viljandi Pauluse koguduse organist ning Viljandi Maagümnaasiumi muusikaõpetaja.
Teise maailmasõja ajal mobiliseeriti saksa sõjaväkke.
1948–1961 töötas Viljandi 2. Keskkooli muusikaõpetajana ning 1961–1971 Viljandi Kultuurharidustöö Koolis muusikateooria ja dirigeerimise õppejõuna. 1942–1944 ning 1947–1980 oli segakoor Koit dirigent.
Aastast 1957 Eesti NSV teeneline kunstitegelane.
Maetud Viljandi Metsakalmistule.
Gustav Reial

Gustav Reial (20. juuli 1888 Soosaare vald, Viljandimaa – 15. märts 1974 Tallinn) oli Eesti pedagoog.

Elulugu

Gustav Reial oli talupidaja poeg.
Lõpetas 1908 Tartu Õpetajate Seminari, sai 1915 Petrogradis ajaloo- ja matemaatikaõpetaja kutse, täiendas end 1919–1920 TÜ keskkooliõpetajate ettevalmistuskursustel ja 1921–1924 TÜ-s vabakuulajana pedagoogikas ja loodusteadustes. Viibis 1927 õppereisil Šveitsis, Austrias ja Saksamaal. Oli 1908–1910 Tartumaal Haaslava valla Sillaotsa 2-klassilise kooli, 1910–1911 Torma kihelkonnakooli õpetaja, 1911–1914 ja 1915–1920 Laiuse algkooli juhataja (1914–1915 teenis Vene sõjaväes). 1920–1937 Tartumaa koolinõunik ja 1937–1941 koolide inspektor. 1941–1944 töötas juhutöödel, 1944–1950 kirjastuse Perioodika peatoimetaja. Osales kooliuuendusliikumises. Töötas välja ainetestide metoodika ja koostas testide sarja, avaldanud õpikuid, teinud kaastööd ENE toimetusele.

Teadustöö

Uurimisvaldkonnad: kooliajalugu, emakeele, ajaloo, laulmise ja loodusloo õppekirjanduse loomine ja arendamine. Üle 20 trükise, peamiselt õpikud.
Mädäjärv

Mädäjärv (ka Saluala Mädäjärv, Mädajärv) on järv Tartu maakonnas Otepää  vallas Lutike külas. Veekogu pindala on 6,6 ha. Veekogu kaldajoone pikkus on 2336 m. Järves on 3 saart.
Adam Clark

Adam Clark (14. august 1811 Edinburgh – 23. juuni 1866 Buda) oli šoti päritolu ehitusinsener ja sillaehitaja Ungari kuningriigis.

Isiklikku

1855. aastal abiellus ta Ungaris ja jäigi sinna elama. Peres sündis kolm last.
Ivan Gonjajev

Ivan Gonjajev (1906 Jekaterinoslavi kubermang – ?) oli nõukogude miilitsatöötaja, Eesti NSV miilitsavalitsuse ülem 1948–1951. ÜK(b)P Liige 1942.

Haridus

9 klassi õhtukooli Stalinos (Donetsk), NKVD Üleukrainaline kool.

Elulugu

1917–1925 töötas isatalus. 1925-1926 ringkonnamiilitsa käskjalg ja stažöör Stalinos, 1926-1927 miilitsa vaneminspektor Stalinos, 1927–1931 tööstusrajooni miilitsa vaht, miilitsaülema asetäitja Stalinos, 1931–1933 Stalino linna miilitsaosakonna inspektor, 1933-1934 Ordžonikidze linna miilitsaülema asetäitja, 1934–1936 miilitsa linnaosakonna jälgimisteenistuse jaoskonnaülem Vorošilovgradis, 1936–1938 miilitsavalitsuse teenistusosakonna vaneminspektor Stalinos, 1938–1940 Kuibõševi oblasti UNKVD miilitsavalitsuse teenistusosakonna vaneminspektor, osakonnaülema asetäitja, 1940-1941 samas passiosakonna ülema asetäitja, 1941–1944 samas kriminaaljälituse osakonna ülem ja miilitsavalitsuse ülema abi, 1944-1945 Kuibõševi linna miilitsavalitsuse ülem, 1946–1948 Moldaavia NSV siseministri asetäitja miilitsa alal ja miilitsavalitsuse ülem, 1948–1950 Eesti NSV siseministri asetäitja miilitsa alal ja miilitsavalitsuse ülem, 1950-1951 Eesti NSV julgeolekuministri asetätija miilitsa alal ja miilitsavalitsuse ülem. 1951 kutsuti NSV Liidu MGB käsutusse.
Songlingi allringkond

Songlingi allringkond (hiina keeles) 松岭区, Sōnglǐng Qū) on Hiina Rahvavabariigi Sise-Mongoolia autonoomse piirkonna Orotšooni autonoomse hošuuni osa Heilongjiangi provintsi Da Hinggan Lingi ringkonna halduse all. See ei ole ametlik haldusüksus.
Pindala on 15 799 km² või 16 800 km².
Allringkonna keskus on Xiaoyangqi (Xiaoyangqi suurvallas, 小扬气镇).
Elanike arv on 35 000 (2003), rahvastiku tihedus 2 in/km².
Sihtnumber on 165000.
Reniin

Klassifikatsioon

Ensüümiklasside nomenklatuuris liigitatakse reniin ensüümiklassi EC 3. Hüdrolaasid ensüüminumbriga EC.3.4.23.15;
CAS-number: 9015-94-5.

Toime

Reniin aktiveerib reniin-angiotensiin-aldosteroon-süsteemi ja vabastatakse vastusena füsioloogilisele stiimulile, nagu hüpotensioon, hüpokaleemia, vererõhu langus ning veremahu vähenemine ja β-adrenergiliste retseptorite stimulatsioon jt.
Reniin katalüüsib maksas sünteesitava angiotensinogeeni (polüpeptiid) teket angiotensiin I-ks. Angiotensiin I omakorda muutub kopsudest pärineva angiotensiini konverteeriva ensüümi (AKE) toimel angiotensiin II-ks. Angiotensiin II hulga suurenemisel on tugevalt veresooni ahendav (vasokonstriktsioon) toime, mille tulemusel tõuseb vererõhk ja suureneb aldosterooni süntees ning eritumine neerupealiste koores.
Samuti mõjutab reniini ensümaatilist katalüüsi inimese kehaasend, lamades on selle süntees 2–3 korda madalam.

Kliiniline rakendus

Reniin-angiotensiin-aldosteroon-süsteemi ja reniini süsteemse toime uurimuste tulemusel on välja töötatud suur hulk AKE-inhibiitoreid.

Ajaloolist

Reniini avastajateks 1898. aastal peetakse Soome päritolu meditsiiniteadlast Robert Adolph Armand Tigerstedti (28. veebruar 1853 – 12. veebruar 1923) ja tema õpilast Per Bergmani.
Cristian Ramírez

Cristian Leonel Ramírez Zambrano (sündinud 12. augustil 1994 Santo Domingos) on Ecuadori jalgpallur, kes mängib vasakkaitsjana Venemaa kõrgliiga klubis Krasnodar ja Ecuadori jalgpallikoondises.
Ta alustas klubikarjääri kodumaal Independiente DV-s, mille põhimeeskonnas debüteeris ta 2011. aastal.
2013. aastal liitus ta Saksamaa klubiga Fortuna Düsseldorf, mille koosseisus mängis ta hooajal 2013–14 Saksamaa esiliigas. 2014. aastal liitus ta teise Saksamaa esiliiga klubiga 1. FC Nürnberg. Samal hooajal suundus ta Ungarisse, liitudes sealse kõrgliiga klubiga Ferencvárosi TC. Hooajal 2015–16 tuli ta klubiga Ungari meistriks.
2017. aasta jaanuaris sõlmis ta nelja ja poole aasta pikkuse lepingu Krasnodariga.
Debüüdi Ecuadori jalgpallikoondises tegi Ramírez 20. novembril 2013 sõprusmängus Hondurase vastu. Koondisekarjääri esimese värava lõi ta 6. oktoobril 2016 MM-i valikmängus Tšiili vastu. Ta kuulus Ecuadori jalgpallikoondisse 2016. aasta Copa América Centenariol.
Kansas (ansambel)

Kansas on 1970. aastate alguses loodud Ameerika Ühendriikide progressiivse roki ansambel, mis on tuntud hittlugudega "Carry On Wayward Son" ja "Dust in the Wind". Nende 1976. aasta albumit "Leftoverture" on Ameerika Ühendriikides müüdud üle 4 miljoni eksemplari ehk mitmekordse plaatinaalbumi määra.
Ansambli juhtfiguuriks on olnud laulja Steve Walsh ning enamiku laulude autoriks kitarrist ja klahvpillimängija Kerry Livgren.
Looduslähedane vesiehitus

Looduslähedane vesiehitus (inglise environmental river engineering või environmentally sound hydraulic engineering) on meetmed vesiehitiste kujundamiseks jõgede loodusliku seisundi ja maastikulise väärtuse taastamise eesmärgil, võttes arvesse ka muid rakendusotstarbeid.
Nigula raba

Nigula raba on soomassiiv Pärnumaal Saarde vallas. Raba pindala on 2320 ha. 
Nigula raba on lääne-eesti tüüpi lageraba suhteliselt järsu rabarinnaku ja lameda keskplatooga. Rinnak on paremini näha soostiku lääneosas, kus rabapind tõuseb mõnekümne meetri jooksul kuni 3 meetrit kõrgemaks. 
Raba areng sai alguse umbes 10 000 aastat tagasi pärast viimast jääaega. Märgala on tekkinud tuhandete hektarite suuruse veekogu kinnikasvamisel, rabas on säilinud jäänukina 20 ha suurune Nigula järv. 
Raba turbakihi paksus on kuni 6,8 m, lamamiks sapropeel ja saviliivmoreen. 
Nigula soostiku uhkuseks on viis rabasaart, mis oma põlismetsaga hakkavad silma üle kogu lageda raba, kuigi asuvad 1–1,5 meetrit rabapinnast allpool. Saarte kõrgematel osadel paikneb liigirikas laialehine salumets, mis on relikt soojast ja niiskest atlantilisest kliimaperioodist 5–6 tuhat aastat tagasi. Nigula rabas on ka palju raskesti läbipääsetavaid älvestikke, rahvakeeli mülkaid.
Raba jääb Nigula looduskaitseala territooriumile.